Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea ppubblikat l-ewwel rapporti annwali tal-awtovalutazzjoni li ppreżentaw Facebook, Google, Microsoft, Mozilla, Twitter u 7 assoċjazzjonijiet kummerċjali Ewropej skont il-Kodiċi ta' Prattika dwar id-Diżinformazzjoni. Ir-rapporti li ppreżentaw il-firmatarji tal-Kodiċi joħorġu fid-dieher il-progress li sar tul is-sena li għaddiet fil-ġlieda kontra d-diżinformazzjoni online. Il-Kodiċi ta' Prattika awtoregolatorju tnieda f'Ottubru 2018 u hu pilastru importanti tal-Pjan ta' Azzjoni kontra d-Diżinformazzjoni. Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, il-Kummissarju għall-Unjoni tas-Sigurtà, Julian King, u l-Kummissarju għall-Ekonomija u s-Soċjetà Diġitali, Mariya Gabriel qalu f'dikjarazzjoni konġunta: “Nilqgħu l-pubblikazzjoni ta' dawn l-awtovalutazzjonijiet mill-firmatarji tal-Kodiċi ta' Prattika dwar it-twettiq tal-impenji tagħhom. B'mod partikolari, infaħħru l-impenn tal-pjattaformi online biex isiru aktar trasparenti dwar il-politiki tagħhom u biex jikkoperaw aktar mill-qrib mar-riċerkaturi, mal-verifikaturi tal-fatti u mal-Istati Membri. Iżda l-progress ivarja ħafna bejn il-firmatarji u r-rapporti ftit li xejn jagħtu tagħrif dwar l-impatt reali tal-miżuri awtoregolatorji li ħadu tul is-sena li għaddiet, kif ukoll il-mekkaniżmi għal skrutinju indipendenti. Filwaqt li hu ċar li l-elezzjonijiet tal-Parlament Ewropew tal-2019 f'Mejju ma kinux nieqsa mid-diżinformazzjoni, l-azzjonijiet u r-rappurtar ta' kull xahar qabel l-elezzjonijiet għenu biex jillimitaw l-ispazju għal interferenzi u jtejbu l-integrità tas-servizzi, biex ifixklu l-inċentivi ekonomiċi għad-diżinformazzjoni, u jiżguraw trasparenza akbar tar-reklamar politiku u bbażat fuq kwistjonijiet speċifiċi.Madankollu, il-propoganda awtomatizzata u d-diżinformazzjoni fuq skala kbira għadhom jippersistu u trid tissokta l-ħidma f'kull qasam tal-Kodiċi. Ma nistgħux naċċettaw dan kollu daqslikieku norma ġdida. Filwaqt li l-isforzi tal-pjattaformi online u l-verifikaturi tal-fatti jistgħu jnaqqsu l-viralità dannuża permezz tas-servizzi tal-pjattaformi, għad hemm bżonn urġenti li l-pjattaformi online jibnu koperazzjoni b'saħħitha ma' firxa usa' ta' organizzazzjonijiet fdati u indipendenti. L-aċċess għad-data mogħti s'issa xorta waħda ma jlaħħaqx mal-ħtiġijiet tar-riċerkaturi indipendenti. Fl-aħħar nett, minkejja l-impenji importanti li għamlu l-firmatarji kollha, jiddispjaċina li l-ebda pjattaforma jew attur korporattiv ieħor mis-settur tar-reklamar ma ssieħeb fil-Kodiċi.” Is-sejbiet ewlenin mir-rapporti tal-awtovalutazzjoni Il-passi li jmiss Il-valutazzjoni ġenerali tal-Kummissjoni dwar l-effettività tal-Kodiċi ta' Prattika għadha għaddejja. Minbarra l-awtovalutazzjonijiet tal-firmatarji, il-Kummissjoni se tqis: Abbażi ta' dan kollu, il-Kummissjoni se tippreżenta l-valutazzjoni komprensiva tagħha fil-bidu tal-2020. Jekk b'dan il-Kodiċi, ir-riżultati ma jkunux sodisfaċenti, il-Kummissjoni tista' tipproponi miżuri ulterjuri, fosthom miżuri ta' natura regolatorja. Il-kuntest L-Unjoni Ewropea ilha tindirizza d-diżinformazzjoni b'mod attiv mill-2015. B'deċiżjoni tal-Kunsill Ewropew f'Marzu 2015 ġie mwaqqaf it-Taskforce East StratCom tas-Servizz Ewropew għall-Azzjoni Esterna (SEAE), li jisfida l-kampanji għad-diżinformazzjoni li qed tagħmel ir-Russja. Fl-2016 ġie adottat il-Qafas Konġunt li jiġġieled it-theddid ibridu u fl-2018 ġiet ippreżentata l-Komunikazzjoni Konġunta dwar iż-żieda tar-reżiljenza u t-tisħiħ tal-kapaċitajiet li jindirizzaw theddid ibridu. F'April 2018, il-Kummissjoni ddeskriviet l-approċċ Ewropew u l-għodod awtoregolatorji li jindirizzaw id-diżinformazzjoni online.. F'Ottubru 2018, Facebook, Google, Twitter u Mozilla ffirmaw il-Kodiċi ta' Prattika flimkien ma' assoċjazzjonijiet kummerċjali li jirrappreżentaw lill-pjattaformi online, l-industrija tar-reklamar, u r-reklamaturi. L-awtovalutazzjonijiet ippubblikati llum isegwu r-rapporti ta' referenza li ġew ippreżentati f'Jannar 2019, kif ukoll ir-rapporti ta' kull xahar li ppreżentaw Facebook, Google u Twitter minn Jannar sa Mejju 2019 u li jiffukaw fuq l-implimentazzjoni tal-impenji pertinenti għall-integrità tal-elezzjonijiet Ewropej. Fl-2019, anki l-Microsoft saret firmatarja tal-Kodiċi. F'Komunikazzjoni Konġunta ppubblikata f'Ġunju 2019, il-Kummissjoni u r-Rappreżentant Għoli rrappurtaw dwar il-progress miksub fil-ġlieda kontra d-diżinformazzjoni u t-tagħlimiet ewlenin meħuda mill-elezzjonijiet Ewropej. Ir-rapport enfasizza li filwaqt li hu ċar li l-elezzjonijiet ta' Mejju ma kinux nieqsa mid-diżinformazzjoni, l-azzjonijiet li ħadet l-UE – flimkien ma' bosta ġurnalisti, verifikaturi tal-fatti, pjattaformi, awtoritajiet nazzjonali, riċerkaturi u s-soċjetà ċivili – għenu biex jiġi limitat l-ispazju għal interferenzi barranin kif ukoll għal kampanji kkoordinati li jimmanipulaw l-opinjoni pubblika. Għal Aktar Informazzjoni Awtovalutazzjonijiet u nota analitika Skeda informattiva: Pjan ta' Azzjoni kontra d-Diżinformazzjoni – Aġġornament dwar l-implimentazzjoni Stqarrija għall-istampa: L-UE tirrapporta dwar il-progress fil-ġlieda kontra d-diżinformazzjoni qabel il-laqgħa tal-Kunsill Ewropew Il-Kodiċi ta' Prattika – Mistoqsijiet u Tweġibiet Rapport konġunt dwar l-implimentazzjoni tal-Pjan ta' Azzjoni kontra d-Diżinformazzjoni Pjan ta' Azzjoni kontra d-Diżinformazzjoni Komunikazzjoni dwar l-indirizzar tad-diżinformazzjoni online: Approċċ Ewropew Is-sit web tal-UE kontra d-diżinformazzjoni, imsejjaħ “EU vs Disinfo”